รัฐบาลไทย-ข่าวทำเนียบรัฐบาล-การชี้แจงข้อเท็จจริงกรณีการกำหนดนิยาม “รัฐวิสาหกิจ”ตามกฎหมายและร่างกฎหมายที่อยู่ในความรับผิดชอบของกระทรวงการคลัง
วันพฤหัสบดีที่ 21 ธันวาคม 2560
การชี้แจงข้อเท็จจริงกรณีการกําหนดนิยาม “รัฐวิสาหกิจ”ตามกฎหมายและร่างกฎหมายที่อยู่ในความรับผิดชอบของกระทรวงการคลัง
ตามที่ปรากฏในสื่อสังคมออนไลน์ว่า มีข้อสังเกตเกี่ยวกับร่างกฎหมายที่อยู่ในชั้นการพิจารณาของสภานิติบัญญัติแห่งชาติ จํานวน 3 ฉบับ ซึ่งเป็นข้อสังเกตเกี่ยวกับการกําหนดนิยาม “รัฐวิสาหกิจ”
ตามที่ปรากฏในสื่อสังคมออนไลน์ว่า มีข้อสังเกตเกี่ยวกับร่างกฎหมายที่อยู่ในชั้นการพิจารณาของสภานิติบัญญัติแห่งชาติ จํานวน 3 ฉบับ ซึ่งเป็นข้อสังเกตเกี่ยวกับการกําหนดนิยาม “รัฐวิสาหกิจ” ตาม (1) ร่างพระราชบัญญัติวินัยการเงินการคลังของรัฐ พ.ศ. .... (ร่าง พ.ร.บ. วินัยการเงินการคลังของรัฐฯ) (2) ร่างพระราชบัญญัติวิธีการงบประมาณ พ.ศ. .... (ร่าง พ.ร.บ. วิธีการงบประมาณฯ) และ (3) ร่างพระราชบัญญัติการพัฒนาการกํากับดูแลและบริหารรัฐวิสาหกิจ พ.ศ. .... (ร่าง พ.ร.บ. พัฒนารัฐวิสาหกิจฯ) โดยมีแนวคิดให้ทบทวนการกําหนดนิยาม “รัฐวิสาหกิจ” ใหม่ตามนิยามในกฎหมายว่าด้วยการบริหารหนี้สาธารณะ นั้น
“กระทรวงการคลังขอชี้แจงเพื่อความชัดเจนในประเด็นดังกล่าวว่า การกําหนดนิยาม “รัฐวิสาหกิจ” ตามร่างกฎหมาย 2 ฉบับที่อยู่ในความรับผิดชอบของกระทรวงการคลัง เป็นการกําหนดนิยามให้สอดคล้องกับวัตถุประสงค์และเจตนารมณ์ของการบังคับใช้กฎหมายแต่ละฉบับ โดยไม่ได้มุ่งหมายให้เกิดการแปลงสภาพแต่ประการใด”
1) ร่าง พ.ร.บ. วินัยการเงินการคลังของรัฐฯ มีวัตถุประสงค์เพื่อกําหนดกรอบการดําเนินการทางการคลังและงบประมาณของรัฐ การกําหนดวินัยทางการคลังด้านรายได้และรายจ่ายทั้งเงินงบประมาณและ เงินนอกงบประมาณ การบริหารทรัพย์สินของรัฐและเงินคงคลัง และการบริหารหนี้สาธารณะ ทั้งนี้ ได้กําหนดนิยาม “รัฐวิสาหกิจ” ให้สอดคล้องกับร่าง พ.ร.บ. วิธีการงบประมาณฯ โดยมีวัตถุประสงค์เพื่อกําหนดวินัยการ ใช้เงินของรัฐวิสาหกิจที่ได้รับจัดสรรเงินงบประมาณจากรัฐบาล ซึ่งการจัดสรรเงินงบประมาณให้แก่รัฐวิสาหกิจ รัฐบาลจะจัดสรรให้แก่รัฐวิสาหกิจที่รัฐบาลเป็นเจ้าของ และรัฐวิสาหกิจที่เป็นบริษัทหรือบริษัทจํากัดมหาชนที่รัฐบาลมีทุนรวมอยู่ด้วยเกินร้อยละ 50 (ชั้นแม่) เท่านั้น ดังนั้น การกําหนดนิยาม “รัฐวิสาหกิจ” ตามร่าง พ.ร.บ. วินัยการเงินการคลังฯ จึงไม่มีความเกี่ยวเนื่องหรือมีวัตถุประสงค์เกี่ยวกับการแปรสภาพรัฐวิสาหกิจแต่อย่างใด
2) ร่าง พ.ร.บ. พัฒนารัฐวิสาหกิจฯ มีวัตถุประสงค์เป็นการปฏิรูประบบการกํากับดูแลรัฐวิสาหกิจให้มีประสิทธิภาพโดยยังคงความเป็นรัฐวิสาหกิจเอาไว้ จึงไม่มีบทบัญญัติใดที่เกี่ยวข้องกับการแปรรูปหรือแปลงสภาพรัฐวิสาหกิจ ซึ่งการแปลงสภาพรัฐวิสาหกิจใดๆ จะสามารถกระทําได้โดยอาศัยอํานาจตามพระราชบัญญัติทุนรัฐวิสาหกิจ พ.ศ. 2542 ทั้งนี้ ในส่วนของการกําหนดหรือเปลี่ยนแปลงสัดส่วนการถือหุ้นของรัฐวิสาหกิจที่มีสถานะเป็นบริษัทที่ผ่านมาเป็นอํานาจของคณะรัฐมนตรีเป็นผู้พิจารณากําหนดเท่านั้น การทําหน้าที่ของ คนร. ตามร่าง พ.ร.บ. พัฒนารัฐวิสาหกิจฯ จึงมีหน้าที่ในการกลั่นกรองและให้ความเห็นต่อคณะรัฐมนตรีในการพิจารณา ซึ่งเป็นการสร้างขั้นตอนการพิจารณาเกี่ยวกับการเปลี่ยนแปลงสัดส่วนการถือหุ้นให้เป็นไปอย่างรอบคอบและเปิดกว้างมากขึ้นกว่าปัจจุบัน ที่สามารถกระทําได้โดยการนําเสนอคณะรัฐมนตรีพิจารณาเท่านั้น
ดังนั้น การกําหนดนิยาม “รัฐวิสาหกิจ” ตามร่างกฎหมายทั้ง 2 ฉบับดังกล่าว จึงเป็นการกําหนดนิยามให้สอดคล้องกับวัตถุประสงค์ของการบังคับใช้กฎหมายแต่ละฉบับ โดยไม่ได้มุ่งหมายให้เกิดการแปลงสภาพหรือโอนรัฐวิสาหกิจไปอยู่ในมือเอกชนแต่ประการใด
สํานักงานเศรษฐกิจการคลัง โทร. 02 273 9020 ต่อ 3562
สํานักงานคณะกรรมการนโยบายรัฐวิสาหกิจ โทร. 02 298 5880-7 ต่อ 3167
สํานักงานบริหารหนี้สาธารณะ โทร. 02 265 8050 ต่อ 5505